Motorfietsryers sterf in Newcastle-botsingArgieffoto (Foto: AlexVan, Pixabay) Twee mense is Saterdag in Newcastle in KwaZulu-Natal oorlede toe hul motorfiets met ŉ motor gebots het. “Volgens die aanvanklike ondersoek blyk dit of die motorfiets die motor wou verbysteek, terwyl die motoris op dieselfde oomblik besluit het om ŉ U-draai te maak,” het Zinhle Mngomezulu, woordvoerder van die provinsiale padverkeersinspektoraat, gesê. Die ongeluk het by die kruising van HJ van Eckrylaan en Allenstraat plaasgevind. “Drie mense wat in die motor gery het, is beseer,” het Robert McKenzie, woordvoerder van die provinsiale nooddienste, gesê. “Hulle is in ŉ ernstige toestand na ŉ hospitaal geneem.” Die twee persone wat op die motorfiets gery het, ŉ man en ŉ vrou, is op die toneel dood verklaar.